印光大师:《地藏经》之利益莫能宣说 众生之心, 与佛无二。其不能作佛, 常作众生者, 以其自无慧力, 不能觉悟, 又无善知识为之开导。由是以本具佛性之妙心, 作起惑造业之根本。致令长劫轮回, 了无出期, 可不哀哉。故我世尊, 初成正觉, 升忉利天, 为母说法。欲令一切众生, 悉皆图报父母之恩, 特为表彰地藏菩萨往劫因救母故, 广发菩提之誓愿, 以作未来众生得出苦海之舟航。全部经文, 理事详明, 文词显豁。圆彰是心作佛, 是心是佛。是心作众生, 是心是众生。及心能造业, 心能转业。心不能转业, 业即能缚心等义。而地藏往劫救母二事, 于此义意, 更为真切著明。诚可谓险道之导师, 昏衢之慧炬。贫乏之宝藏, 凶岁之稻粮。俾一切迷昧众生, 速得觉悟。一切孝顺儿女, 有所师承。经之利益, 莫能宣说。西天东土, 读此经而兴起者, 何可胜数。真达和尚, 欲报罔极之恩, 拟请善书者恭写此经, 石印施送。适智准居士鲁指南, 以自所书金刚经请正。师以居士为报亲恩, 自己恭写, 以常持诵。则书写此经, 必所乐为。因以恳请, 即蒙允许。命光作序, 以抒经益, 而发起世间人子之孝心。冀其随时随事, 以尽孝道。念劬劳之深恩, 必致吾亲于究竟安隐之宝所而后已。由是以至诚心, 念佛圣号。兼以恪敦伦常, 尽己天职。诸恶莫作, 众善奉行。以此功德, 资益吾亲。必期生则业障消除, 善根增长, 福寿增崇, 智慧开发。没则神超净域, 业谢尘劳, 忍证无生, 位登不退。庶可稍尽乌私, 无忝所生矣。又须知一切众生, 皆是过去父母, 未来诸佛。当以大菩提心, 随顺机宜而为宣说, 及与救济。于以契佛心而符己愿, 扇慈风以息杀业。将见礼让兴而干戈永息, 风俗美而天下和平矣。